text: Ild blussede op på sengefabrik
  01 marts 2011 kl. 09.15
  Ilden blussede op ved et-tiden i nat efter storbranden hos Global Beds på Præstemarksvej i Hatting. Brandvæsenet blev tilkaldt og foretog efterslukning.
  Bygningerne på adressen udbrændte ved en voldsom brand midt på eftermiddagen. Politiets eksperter skal i dag se nærmere på, hvad der var årsag til millionbranden. Der er mistanke om at ilden er opstået i en madras.
  
  Giftig røg
  Branden i Hatting var den anden storbrand i et firma, der laver senge i Horsens på godt et år. 10. februar 2010 brændte Scandi Sleep i Torsted. Her var branden også opstået i en madras.
  Ved begge brande blev flere veje afspærret på grund af giftig røg.
  